Vasemmistoliiton puheenjohtajan Paavo Arhinmäen mukaan luottoluokituksen palauttamiseksi tarvitaan nyt investointeja mm. raiteisiin ja teihin, ei lisää leikkauksia. Puolustusmäärärahoja Yle Helsingin nettistudiossa vieraillut Arhinmäki ei Venäjän provosoinnista huolimatta ole valmis nostamaan.

Vasemmistoliiton puheenjohtaja Paavo Arhinmäki vaatii lisää töitä Suomeen, jotta parhaasta AAA:sta pudonnut Suomen luottoluokitus saadaan jälleen nousemaan.

Yle Helsingin nettistudiossa vieraillut kansanedustaja ja puoluejohtaja satsaisi etenkin raide- ja liikenneinvestointeihin, joilla saataisiin lisää töitä. Hänen mukaansa luottoluokituksen perjantaina ilmoitettu lasku onkin näpäytys kovaa leikkauslinjaa Euroopassa ajaneelle kokoomukselle.

Perustelut luottoluokituksen laskulle eivät olleet velkaantumisessa, vaan talouden pitkän tähtäimen näkymissä, Arhinmäki huomauttaa.

– Stubbin hallituksen pitäisi herätä siihen, että leikkaamalla me emme saa kasvua vaan nimenomaan sillä, että panostetaan työhön ja toimeentuloon. Kansainvälinen valuuttarahasto IMF:kin on ehdottanut EU-alueelle infra-rakentamiseen panostamista eli käytännössä raiteita, teitä, asuntoja ja homekoulujen korjauksia. Ja kun syntyy työpaikkoja ja sitä kautta kotimaista kulutusta ja kysyntää, se luo työpaikkoja myös muille aloille.

Vaikka pääkaupunkiseudulla on rakenteilla sekä Kehärataa, Länsimetroa että Pisara-rataakin, Arhinmäen mukaan niiden tuki valtiolta on lähinnä kosmetiikkaa.

– Nykyinen hallitushan leikkaa meidän raiderahoja. Tässä on tehty silmänkääntötemppu, kun ensin kehyksissä otettiin sata miljoonaa euroa pois ja kun siitä palautettiin 30 miljoonaa budjettiriihessä, niin sanottiin, että rahat lisääntyi, vaikka todellisuudessa ne väheni.

"Hallitus pudotti kolmannen A:n kolmessa kuukaudessa"

Pääministeri Aleksander Stubb (kok.) on kutsunut opposition keskiviikkona pidettävääntalousneuvostoonkeskustelemaan luottoluokituksen laskusta ja tulevaisuuden taloudenpidosta. Arhinmäen mukaan paikalle mennään, kun kutsu käy, mutta neuvostossa asioita ei ratkaista.

Alankomailla putosi luokitus samaan luokkaan ja heidän korkonsa on prosentin sadasosan verran korkeampi kuin Suomella. Paavo Arhinmäki

– Se kuulostaa tietenkin hienolta, mutta ei talousneuvostossa tehdä päätöksiä vaan siellä kuullaan alustuksia. Tämä kutsu kuulostaa siltä, että pääministeri olisi lähtenyt voimakkaasti liikkeelle ja tekisi jotain, mutta tosiasiassa kyse on joka kuukausi kokoontuvasta keskusteluryhmästä, jossa vaihdetaan näkemyksiä, Arhinmäki toteaa.

– Irvileukana voisi sanoa, että kolme vuotta vasemmisto onnistui pitämään kolme A:ta, mutta Stubbilla meni kolme kuukautta sen yhden pudottamiseen.

Hän ei kuitenkaan ole erityisen huolestunut luottoluokituksen laskusta ja muistuttaa, että esimerkiksi samaan AA+-ryhmään Suomen kanssa kuuluva Alankomaat porskuttaa edelleen varsin hyvin.

– Alankomaillahan putosi luokitus samaan luokkaan ja heidän korkonsa on prosentin sadasosan verran korkeampi kuin Suomella, joten mitään dramaattista siinä ei ole.

Puolueettomuus entistä tärkeämpää

Arhinmäki kommentoi myös viikonloppuna esiin tullutta merentutkimusalus Arandan häirintätapausta. Venäläisalukset olivat häirinneet Arandan työskentelyä Itämerellä kansainvälisillä vesillä.

Arhinmäen mukaan Suomen on tässä tilanteessa entistä tärkeämpää säilyttää puolueettomuutensa samalla kun Venäjä provosoi siellä täällä.

– Ilmeisesti Aranda tilanne ei niin dramaattinen ole ollut ainakin, kun luki Arandan kapteenin näkemyksiä. Mutta selvästi Venäjä on aktivoitunu nyt myös Itämeren alueella ja tämä korostaa sitä, mikä merkitys on Suomen ja Ruotsin liittoutumattomuudella. Meitä ei koeta Venäjän suunnalta minkäänlaisena uhkana, ja olisi syytä pyrkiä pitäkäänkin se niin, että Itämerellä on kaksi merkittävää maata, jotka ovat enemmän sovittelijoita kuin osapuolia konflikteissa.

Ei lisärahaa aseisiin

Kyllähän tätä tilannetta käyttävät hyväkseen ne, jotka haluavat viedä Suomea kohti Natoa ja pumpata lisää rahaa. Paavo Arhinmäki

Puolustusmäärärahoja vasemmistoliitto ei ole kuitenkaan muuttuneessakaan tilanteessa halukas lisäämään,toisin kuin valtaosa muista puolueista.

– Meidän mielestämme on käsittämätöntä, että samaan aikaan kun hallitus on päättänyt leikata lapsilisiä, eläkeläisiltä, opiskelijoilta ja työttömiltä, samaan aikaan puolueet ovat valmiita jo etukäteen lyömään lukkoon, että tälle yhdelle osa-alueelle tulee kasvuja ja kasvatetaan asehankintamäärärahoja 150 miljoonalla eurolla vuodessa.

Arhinmäki huomauttaa, että esimerkiksi ilmatilaloukkauksia on sattunut ennenkin, sillä Itämeren kansainvälinen tila on kapea.

– Ne ovat valitettavia eikä niitä saisi tapahtua, etenkin jos ne ovat tietoisia, mutta kyllähän tätä tilannetta käyttävät hyväkseen ne, jotka haluavat viedä Suomea kohti Natoa ja pumpata lisää rahaa.